विद्रोही बोले- अमिताभ बच्चन के देश से हो, गो अहेड; ऑपरेशन कावेरी की कहानी
Sudan Indian Rescue Operation Update: Current Situation of Violence and Indian Efforts for Rescue Operations in Sudan ‘सूडान में जब हिंसा शुरू हुई तो हमने घर से निकलना बंद कर दिया। घर के एक कमरे में सब दुबक कर बैठे रहते। एक शाम खिड़की से राइफल की बुलेट आकर सीलिंग से टकराई। हम कांप उठे।’
‘सूडान में जंग शुरू हुई, तो हमने घर से निकलना बंद कर दिया। एक कमरे में सब दुबक कर बैठे रहते। एक शाम खिड़की से आई गोली सीलिंग से टकराई। हम कांप उठे।’
‘सूडान की रैपिड फोर्स के फौजी ऑफिस में घुस आते। कैश, मोबाइल और बाकी सामान लूट लेते। वहीं रहने भी लगते। मेरे बगल वाली कंपनी में यही हुआ।’
‘मेरा ऑफिस जिस बिल्डिंग में था, वहां एक बैंक भी था। वे लोग आए और मेरे सामने बंदूक दिखाकर बैंक लूट लिया। फोर्स बच्चों को हथियार दे रही है। कैदियों को जेल से रिहा करके राइफल दी जा रही हैं।’
ये कहानियां सूडान से रेस्क्यू कर लाए गए भारतीय अपने साथ लाए हैं। सूडान में 15 अप्रैल से सेना और अर्धसैनिक बल RSF के सैनिकों में लड़ाई चल रही है। चारों तरफ गोलीबारी, बमबारी हो रही है। बाजारों और घरों को लूटा जा रहा है। दोनों गुट देश की सत्ता हथियाना चाहते हैं।
इस लड़ाई में सूडान की राजधानी खार्तूम पूरी तरह तबाह हो चुकी है। वर्ल्ड हेल्थ ऑर्गेनाइजेशन के मुताबिक, जंग में अब तक 500 से ज्यादा लोग मारे जा चुके हैं।
सूडान में फंसे लोगों को लाने के लिए भारत सरकार ऑपरेशन कावेरी चला रही है। अब तक करीब 1700 लोगों को निकाला जा चुका है। हमने वहां से लौटे भारतीयों से बात की। इन लोगों ने बताया कि कैसे बॉलीवुड फिल्मों ने उनकी जान बचा ली। पढ़िए, युद्ध में फंसे देश से बचकर निकलने की कहानियां…
वी लाइक अमिताभ बच्चन, यू आर फ्रॉम सेम कंट्री, गो अहेड: सुखविंदर
मैं सूडान में 2015 से रह रहा था। घर राजधानी खार्तूम में एयरपोर्ट के पास था। इसी इलाके में लड़ाई चल रही है। मैं टेलीकॉम कंपनी में काम करता था। मेरे साथ, पत्नी और दो बेटियां भी रहती थीं। 8 साल में कभी नहीं लगा था कि हालात ऐसे हो जाएंगे। सड़कों पर सूडान की पैरामिलिट्री और आर्मी के सैनिक लड़ रहे हैं। जमीन पर रैपिड सपोर्ट फोर्स का कंट्रोल है और आर्मी इन इलाकों पर हवाई हमले कर रही है।
जंग शुरू हुई तो हम घर में ही रहने लगे। एक दिन बाहर फायरिंग हो रही थी और एक गोली मेरे घर में छत से आकर टकराई। हम बहुत डर गए, जंग अब घर तक आ गई थी। खबरों से पता चल रहा था कि दूतावासों पर हमला हो चुका है, ऐंबैसी की कोई पहुंच नहीं रही। 22 अप्रैल को हमने तय किया कि अब यहां नहीं रहेंगे।
हमने भारतीय दूतावास से संपर्क किया। दूसरे इंडियंस के साथ मिलकर वॉट्सऐप ग्रुप बनाया। बीच-बीच में सीजफायर का ऐलान होता था। शाम 6 बजे से सुबह 6 बजे तक सीजफायर तो था, लेकिन ये भी सिर्फ नाम का था। शाम साढ़े 5 बजते ही फायरिंग और बमबारी तेज हो जाती थी। ईद के दिन लड़ाई शुरू हुए 6 दिन बीत चुके थे। हमें लगा आज तो सीजफायर रहेगा, लेकिन उस दिन भी खूब फायरिंग हुई।
राजधानी का एयरपोर्ट तबाह हो चुका था। हमें पोर्ट सूडान तक सड़क के रास्ते 850 किमी दूर जाना था। ये 14 घंटे का खतरनाक सफर था। जगह-जगह हथियारबंद लोग खड़े थे, रास्ते में हमें 14-15 साल के बच्चे हाथों में राइफल लिए नजर आए। ऐंबैसी वालों ने हमसे कहा था कि कोई रास्ते में कैश, गहने-जेवरात मांगे तो दे देना।
खार्तूम से निकलने वाली पहली टोली में हम थे। रास्ते में जगह-जगह चेक पोस्ट थीं। कहीं आर्मी, तो कहीं पैरामिलिट्री फोर्स वाले। कई जगह लूटपाट और महिलाओं के साथ बदतमीजी हो रही थी। इंडियन ऐंबैसी की तरफ से कहा गया था कि गाड़ी पर तिरंगा लगा लें। चेकपोस्ट पर रोका जाए, तो इंडियन पासपोर्ट दिखाएं।
ऊपर वाले का शुक्र है कि रास्ते में हमारे साथ कोई गलत घटना नहीं हुई। अक्सर पूछा जाता, हिंदी मी हमीया, यानी हिंदुस्तान से हो। हां कहने पर बोलते, ‘वी लाइक अमिताभ बच्चन, यू आर फ्रॉम सेम कंट्री, गो अहेड।’ सूडान में हिंदी फिल्में बहुत पसंद की जाती हैं। पोर्ट सूडान पहुंचे, तो लगा अब बच जाएंगे। वहां इंडियन ऐंबैसी के लोग मिले, हमें स्कूल में ठहराया। अगले दिन नेवी के शिप से सउदी अरब के जेद्दा पहुंचे और जेद्दा से फ्लाइट से भारत।
12-15 साल के बच्चों के हाथ में बंदूकें, कैदियों को फौजी बनाया: विजय 
मैं 15 साल से खार्तूम में रह रहा हूं। लड़ाई शुरू होने के बाद से शहर से निकलने के सारे रास्ते बंद थे, जगह-जगह पर फौज तैनात थी। कौन असली फौजी है और कौन पैरामिलिट्री का मिलिशिया, ये पता करना मुश्किल है।
जिस मार्केट से हम सामान खरीदते थे, वहां पैरामिलिट्री फोर्स ने पहले मॉल, दुकानों को लूटा और फिर उसमें आग लगा दी। सारे बैंक लूटे जा चुके हैं, सारा कैश मिलीशिया ने लूट लिया है। राह चलते लोगों को लूटा जा रहा है। मैं जिस बिल्डिंग में काम करता था, वहां एक बैंक था। उसे भी लूट लिया गया।
पैरामिलिट्री फोर्स ने 12-15 साल के बच्चों को हथियार दे दिए हैं। जेल में बंद कैदियों को अपना सैनिक बना लिया है। ये लोग ऑफिसों में घुसकर अपना बेस बना रहे हैं। लोगों से कैश, मोबाइल और दूसरे सामान लूट रहे हैं।
मेरे ऑफिस के पास स्टील कंपनी की बिल्डिंग पर पैरामिलिट्री फोर्स ने कब्जा कर लिया है। जहां वे कब्जा कर रहे हैं, उन बिल्डिंग्स पर आर्मी हवाई हमले कर रही है। बमबारी होने पर हमारे ऑफिस में भी कई बार बुलेट्स आईं। हालात खराब होने लगे तो हमने भारत आने का फैसला लिया। ऐंबैसी से संपर्क किया तो पता चला कि खार्तूम से पोर्ट सूडान जाना होगा।
सबसे बड़ी दिक्कत थी कि फ्यूल स्टेशन पर डीजल नहीं बचा था, सब लूट लिया गया। ऑफिस में डीजल का स्टॉक था। हमने एक बस वाले से कहा कि एक हजार लीटर डीजल देंगे, वो चलने के लिए राजी हो गया। 24 अप्रैल को सुबह हम पोर्ट सूडान के लिए निकले। रास्ते में चेकपोस्ट थे, लेकिन भारतीयों से न लूटपाट हो रही थी और न ही किसी ने हमें रोका। पोर्ट सूडान से हमें एयरफोर्स के जहाज सी-17 ग्लोबमास्टर के जरिए जेद्दा ले जाया गया। वहां से फ्लाइट से इंडिया आ गए।
नाश्ता कर रहे थे और घर से 100 मीटर दूर बम गिरा: राजेश
मैं सूडान में 7 साल से रह रहा हूं। वहां टायर कंपनी में सेल्स का काम देखता था। 7 साल से सब ठीक चल रहा था। 2019 में तख्तापलट होने के बाद से ये सब शुरू हुआ। इसके बाद कोविड आ गया तो बिजनेस ठप होने लगे। सूडान में आर्थिक हालात बिगड़े तो इसका दोष पॉलिटिकल लीडरशिप को दिया जाने लगा।
उम्मीद थी कि देश के हालात सुधारने के लिए सरकार कदम उठाएगी। इसके उलट सड़कों पर गोलीबारी और फाइटर जेट से बमबारी होने लगी। एक हिंदुस्तानी भाई वहां की लोकल कंपनी में काम करते थे, 9 अप्रैल को ही सूडान आए थे। खिड़की पर खड़े होकर बात कर रहे थे, बुलेट आकर लगी और उनकी जान चली गई। इस घटना के बाद हम सब घबरा गए थे। हालात खतरनाक हो रहे थे। हमने सूडान छोड़कर भारत लौटने का प्लान बनाया।
अभी सोच ही रहे थे कि 22 अप्रैल की सुबह फाइटर जेट की आवाज आई और घर से 100 मीटर दूर आकर बम गिरा। फिर देर तक फायरिंग होती रही। मेरे घर से एयरपोर्ट दिखाई देता है, वहां आग लगा दी गई थी। आर्मी बेस से भी काला धुआं उठता दिखाई दे रहा था। आर्मी का हेडक्वार्टर तबाह हो गया।
खार्तूम के आसपास जो इंडस्ट्रियल एरिया है, वहां कई भारतीयों की एल्यूमीनियम, स्टील, टाइल्स वगैरह की कंपनियां हैं, वहां बहुत सारे मजदूर रहते हैं। उनके साथ लूटपाट, छिनैती की घटनाएं हुईं। हमने तय कर लिया कि कैसे भी करके यहां से निकलना है। इंडियन ऐंबैसी से बात की तो उन्होंने कहा कि एयरपोर्ट तबाह हो गया है, आपको पोर्ट सूडान तक आना होगा।
वॉट्सऐप ग्रुप बनाए, गूगल शीट पर जानकारी शेयर की और डेटाबेस तैयार किया। सबसे बड़ी चुनौती थी कि सबसे पहले निकलने का खतरा कौन मोल लेगा? हमारी टीम में 20-25 लोग थे। बस किराए पर ली और निकल गए। रास्ते में कई जगह पैरामिलिट्री फोर्स मिली, लेकिन जैसे ही उन्हें पता चला कि हम भारतीय हैं, तो परेशान नहीं किया गया।
जब हथियारबंद लोग बसों में चढ़ते थे तो बोलते थे ‘यू हिंदी, याल्ला याल्ला’ इसका मतलब है कि आप भारतीय हो, चलिए…चलिए। सूडान के लोग भारतीय फिल्में, टीवी सीरियल पसंद करते हैं। मेरा नाम राजेश कुमार है, तो पूछने लगे कि ‘अक्षय कुमार के भाई हो क्या?’ पोर्ट सूडान पहुंच गए तो चैन मिला। कुछ लोगों को एयरफोर्स के विमान के जरिए और कुछ लोगों को नेवी के शिप से जेद्दा ले जाया गया। वहां से हम भारत लौट आए।
